มึนกฎเก็งกำไรอนุพันธ์ตปท. ปล่อยรายย่อย-ห้ามกองทุน
บลจ. มึน ก.ล.ต. อนุญาตนักลงทุนรายย่อยเก็งกำไรอนุพันธ์ต่างประเทศ แต่ปิดช่องกองทุนให้แค่ป้องกันความเสี่ยง
23 เม.ย. 2555

บลจ. มึน ก.ล.ต. อนุญาตนักลงทุนรายย่อยเก็งกำไรอนุพันธ์ต่างประเทศ แต่ปิดช่องกองทุนให้แค่ป้องกันความเสี่ยง 
ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) แห่งหนึ่ง กล่าวว่า ไม่เข้าใจเจตนาของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่เปิดให้นักลงทุนรายย่อยสามารถออกไปลงทุนในตราสารอนุพันธ์ในต่างประเทศได้โดยไม่มีข้อจำกัดและไม่จำกัดวัตถุประสงค์ แต่สำหรับนักลงทุนสถาบันกลับมีข้อจำกัดในการลงทุนค่อนข้างมาก โดยอนุญาตให้ลงทุนเพื่อการป้องกันความเสี่ยงเท่านั้น 
“นักลงทุนสถาบันที่จะออกไปลงทุนตราสารอนุพันธ์ในต่างประเทศมีข้อจำกัดเยอะมาก แต่รายย่อยกลับไม่ถูกควบคุม ทั้งๆ ที่นักลงทุนสถาบันเป็นนักลงทุนที่มีความรู้และความเชี่ยวชาญมากกว่านักลงทุนรายย่อย” ผู้บริหารรายนี้ กล่าว 
พร้อมกันนี้ ผู้บริหาร บลจ. ยังเสนอว่า สมาคมบริษัทจัดการลงทุนควรจะเข้าไปมีบทบาทในการหารือกับ ก.ล.ต. ในประเด็นดังกล่าว เพราะเชื่อว่าหากเปิดให้นักลงทุนสถาบัน เช่น บลจ. สามารถลงทุนในตราสารอนุพันธ์โดยไม่จำกัดวัตถุประสงค์เช่นเดียวกับนักลงทุนรายย่อย จะเป็นประโยชน์กับผู้ถือหน่วยลงทุนมากขึ้น และยังเป็นการพัฒนาอุตสาหกรรมกองทุนอีกด้วย
ก่อนหน้านี้ คณะกรรมการกำกับตลาดทุนเห็นชอบแก้ไขหลักเกณฑ์เกี่ยวกับการลงทุนในตราสารอนุพันธ์ที่ซื้อขายในศูนย์ซื้อขายสัญญาซื้อขายล่วงหน้าต่างประเทศของผู้ลงทุนรายย่อยที่ลงทุนผ่านบริษัทหลักทรัพย์ ให้สามารถลงทุนได้โดยไม่จำกัดวัตถุประสงค์การลงทุน เพื่อให้ผู้ลงทุนมีทางเลือกในการลงทุนที่หลากหลาย และเพิ่มประสบการณ์การลงทุนในต่างประเทศของผู้ลงทุนรายย่อยให้มากขึ้น
ด้าน น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บลจ.แอสเซท พลัส กล่าวว่า บลจ.มีนโยบายที่จะนำนักลงทุนกองทุนส่วนบุคคลออกไปลงทุนหุ้นต่างประเทศมากขึ้น เพื่อโอกาสที่จะได้ผลตอบแทนมากกว่าการลงทุนในประเทศ